המפלגה הסוציאל-דמוקרטית של שווייץ

**המפלגה הסוציאל-דמוקרטית של שווייץ** (בגרמנית: **Sozialdemokratische Partei der Schweiz**, באיטלקית: **Partito Socialista Svizzero**, בצרפתית: **Parti socialiste suisse**, ברומאנש: **Partida Socialdemocrata da la Svizra**), היא מפלגה פוליטית בשווייץ. למפלגה יש שני נציגים במועצה הפדרלית מאז 1960 והיא קיבלה את מספר הקולות השני בגובהו בבחירות הפדרליות בשווייץ בשנת 2023 והיא המפלגה השנייה בגודלה באספה הפדרלית.

המפלגה הסוציאל-דמוקרטית נוסדה ב-21 באוקטובר 1888 והיא השנייה בגודלה מבין ארבע מפלגות הקואליציה המובילות בשווייץ. זוהי המפלגה היחידה בעלת הנטייה השמאלית עם נציגים במועצה הפדרלית – אליזבת באום-שניידר ובאט יאנס.

מבין כל המפלגות הפרו-אירופיות בשווייץ, ה-SP היא הגדולה ביותר, ובניגוד לרוב המפלגות השווייצריות האחרות, ה-SP תומכת בחברות שווייץ באיחוד האירופי. בנוסף על כך, היא תומכת בזכויות עובדים ותמריצי מס לחברות המציעות מניות לעובדים. המפלגה חברה בברית הפרוגרסיבית ובמפלגת הסוציאליסטים האירופיים.

## היסטוריה
לפני הקמת המפלגה הסוציאל-דמוקרטית הלאומית, היו בשווייץ תנועות פועלים שונות מהמאה ה-19 ובהן איגוד גרוטלי, התאחדות האיגודים המקצועיים השווייצרית וכמה מפלגות סוציאל-דמוקרטיות מקומיות. רוב מפלגות הפועלים הללו התקיימו זמן קצר בלבד, עד להקמת המפלגה הסוציאל-דמוקרטית ב-21 באוקטובר 1888 (יום העבודה השווייצרי). אלברט שטק מברן חיבר את מצע המפלגה שהדגיש דמוקרטיה ודחיית שאיפות מהפכניות. נשיא המפלגה הראשון היה אלכסנדר רייכל מברן.

שנתיים לאחר ייסוד המפלגה, יאקוב ווגלזנגר היה הסוציאל-דמוקרט הראשון שנבחר למועצה הלאומית. בשנת 1904, מצע המפלגה המתון הוחלף בוועידת המפלגה בתוכנית מרקסיסטית שנכתבה על ידי אוטו לאנג. שיטת FPTP בבחירות למועצה הלאומית וגבולות מחוזות הבוחרים מנעו בתחילה מהמפלגה להשיג כוח פוליטי משמעותי ברמה הלאומית, למרות מספר גדל והולך של תומכים. שתי יוזמות להנהגת שיטת הצבעה יחסית נדחו.

הארכיון ההיסטורי של המפלגה מאוחסן כיום בארכיון החברתי השווייצרי, שנוסד בשנת 1906 על ידי פול פלוגר. בוועידת המפלגה בנשאטל בשנת 1912 נדונה לראשונה שאלת זכות הבחירה לנשים והמפלגה תמכה בכך בנחרצות.

בשנת 1918 המפלגה ואיגודי העובדים הובילו את השביתה הכללית השווייצרית שדרשה רפורמות פוליטיות וחברתיות רבות (ובהן זכות בחירה לנשים, הקדמת הבחירות, שבוע עבודה של 48 שעות, ביטוח פנסיוני וביטוח נכות, הלאמה של ייבוא וייצוא). בשביתה השתתפו כ-400,000 פועלים, והיא הסתיימה לאחר ארבעה ימים עם הצלחות חלקיות. בבחירות הפדרליות ב-1919, הכפילה המפלגה הפדרלית את כוחה מ-20 ל-41 חברים. עם מצע המפלגה השלישי שאומץ בשנת 1920, גברו חילוקי הדעות בתוך המפלגה. בפרט בנוגע לדרישה המפלגתית להקמת דיקטטורה של הפרולטריון בשלב המעבר מחברה קפיטליסטית מבוססת מעמד לקומונה סוציאליסטית. בשנת 1921 החליטה המפלגה לא להצטרף לקומינטרן. האגף השמאלי של המפלגה התפצל וייסד את המפלגה הקומוניסטית של שווייץ. בשנת 1926 הצטרפה ה-SP לאינטרנציונל העבודה הסוציאליסטי והמשיכה להיות חברה בו עד 1940.

בבחירות הפדרליות בשווייץ בשנת 1943, השיגה המפלגה הסוציאליסטית את ההצלחה האלקטורלית הגדולה ביותר בתולדותיה והפכה לסיעה הפרלמנטרית הגדולה ביותר. ארנסט נובס היה החבר הראשון של המפלגה הסוציאליסטית שנבחר למועצה הפדרלית. לאחר כישלון משאל העם של המפלגה הסוציאליסטית על רפורמות כלכליות בשנת 1953, התפטרו חבר המועצה הפדרלית מקס ובר, והמזכיר הכללי דייוויד פרבשטיין. המפלגה הסוציאליסטית נותרה באופוזיציה עד להנהגת "נוסחת הקסם" בשנת 1959, שהעניקה לה שני מושבים במועצה הפדרלית. מאז, המפלגה הסוציאליסטית חברה בקואליציה הגדולה השולטת בשווייץ.

בשנות ה-70 וה-80 של המאה ה-20, המפלגה הסוציאל-דמוקרטית צברה תומכים חדשים מתנועות חברתיות חדשות שצמחו ממחאות 1968, אך איבדה חלק מבסיס הבוחרים המסורתי שלה בקרב מעמד הפועלים. שינוי זה הוביל למחלוקות פנימיות עזות ולירידה בהצלחה האלקטורלית. לאחר הפסדים חמורים בבחירות הפדרליות בשווייץ ב-1987, המפלגה הסוציאל-דמוקרטית הייתה רק המפלגה השלישית בגודלה במועצה הלאומית.

מצע המפלגה השישי פורסם בשנת 1982, ותמך בסוציאליזם דמוקרטי ובצדק חברתי. במרץ 1993 נבחרה רות דרייפוס כאישה הראשונה מהמפלגה שכיהנה במועצה הפדרלית. בשנת 1990 ועידת המפלגת קיבלה את הצטרפותה של שווייץ לקרן המטבע הבינלאומית. בוועידת המפלגה ב-1992, החליטה ה-SP לתמוך בכניסה לאאזור הכלכלי האירופי כצעד ראשון לקראת חברות בקהילה הכלכלית האירופית ותמכה במדיניות ליברלית הכוללת ביטול הפללה בצריכת סמים ואף בלגליזציה של סמים קלים.

בבחירות הפדרליות בשווייץ בשנת 2007, ספגה המפלגה הסוציאליסטית הפסדים אדירים, וצנחה ל-19.5% מהקולות, עם כ-43 מושבים בלבד במועצה הלאומית. בבחירות הפדרליות הבאות (2011 ו-2015), כוחם נותר באותה הרמה. אך במקביל המפלגה הצליחה להגדיל את ייצוגה במועצות המדינתיות. בשנת 2017, המפלגה פרשה מהאינטרנציונל הסוציאליסטי והצטרפה לברית הפרוגרסיבית. לאחר שאיבדה נתח קולות גדול בבחירות 2019 למפלגה הירוקה, ה-SP החזירה לעצמה חלק מכוחה בבחירות האחרונות בשנת 2023, והיא מחזיקה ב-41 מושבים במועצה הלאומית עם 18.27% מהקולות.

## קישורים חיצוניים

* המפלגה הסוציאל-דמוקרטית, בהיסטוריה של הביטוח הלאומי בשווייץ

## הערות שוליים

קטגוריה:מפלגות סוציאל-דמוקרטיות
קטגוריה:שווייץ: מפלגות